## Uredba o izdavanju obveznica Republike Hrvatske radi zamjene dijela duga koji preuzima Republika Hrvatska po Novom financijskom sporazumu iz 1988. godine

### NN 64/1996 (30.7.1996.), Uredba o izdavanju obveznica Republike Hrvatske radi zamjene dijela duga koji preuzima Republika Hrvatska po Novom financijskom sporazumu iz 1988. godine

# **VLADA REPUBLIKE HRVATSKE**

Na temelju članka 1. stavka 1. Zakona o ovlasti Vlade Republike Hrvatske
da uredbama uređuje pojedina pitanja iz djelokruga Zastupničkog doma Sabora
Republike Hrvatske ("Narodne novine", broj 72/95), Vlada Republike Hrvatske
je na sjednici održanoj 25. srpnja 1996. godine donijela

## **UREDBU**

### **O IZDAVANJU OBVEZNICA REPUBLIKE HRVATSKE RADI ZAMJENE DIJELA DUGA KOJI PREUZIMA REPUBLIKA HRVATSKA PO NOVOM FINANCIJSKOM SPORAZUMU IZ 1988. GODINE**

Članak 1.

Ovom Uredbom utvrđuje se okončani obračun iznosa duga koji preuzima
Republika Hrvatska radi izdavanja obveznica za dug koji za Republiku Hrvatsku
proizlazi iz Novog financijskog sporazuma i Sporazuma o trgovinskoj i depozitnoj
olakšici iz 1988. godine, sukladno s odredbama i uvjetima Informativnog
memoranduma, te Obavijesti o ponudi Republike Hrvatske sudjelujućim bankama
vjerovnicima.

Posebnim Zakonom bit će uređeni unutarnji odnosi između Republike Hrvatske,
kao preuzimatelja duga i hrvatskih dužnika, odnosno krajnjih korisnika.

Članak 2.

Izrazi koji se rabe u ovoj Uredbi znače:

- Novi financijski sporazum iz 1988. godine je sporazum od 20. rujna
1988., sklopljen između Narodne banke Jugoslavije, određenih drugih jugoslavenskih
banaka, bivše Socijalističke Federativne Republike Jugoslavije, kao jamca,
zajmodavaca, navedenim u njemu, te Chemical Investment Bank Limited, kao
banke agenta (u daljnjem tekstu: NFS);

- Sporazum o trgovinskoj depozitnoj olakšici iz godine 1988. je sporazum
od 20. rujna 1988., sklopljen između Narodne banke Jogoslavije, određenih
jugoslavenskih banaka, u njemu navedenim zajmodavcima i banke Chemical
Investment Bank Limited, kao agenta (u daljnjem tekstu: STDO);

- Hrvatski krajnji korisnici su pravne osobe - korisnici refinanciranih
kredita sa sjedištem u Republici Hrvatskoj te njihovi pravni sljednici;

- Hrvatski dužnici su:

- banke: Dalmatinska banka Zadar d.d., Dubrovačka banka Dubrovnik d.d.,
Istarska banka Pula d.d., Privredna banka Zagreb d.d., Riječka banka Rijeka
d.d., Slavonska banka Osijek d.d., Splitska banka Split d.d., Vukovarska
banka Zagreb d.d., Zagrebačka banka Zagreb d.d., ne isključujući i druge
hrvatske banke ako su dužnici i pravne osobe krajnji korisnici, bez obzira
na oblik i vrstu vlasništva, zajedno s njihovim pravnim sljednicima, te
hrvatski krajnji korisnici, za kredite koje su zaključile ili garantirale
banke izvan Republike Hrvatske, i

- Republika Hrvatska u preostalom dijelu duga koji preuzima, a nepoznati
su hrvatski krajnji korisnici ili dužnici;

- Informativni memorandum od 9. svibnja 1996. i Obavijest o ponudi od
14. lipnja 1996. su ugovorni dokumenti koji potanje određuju uvjete preuzimanja
i zamjene dijela duga po NFS od strane Republike Hrvatske i bit će objavljeni
kao dodatak posebnom Zakonu;

- Sudjelujući vjerovnik je pravna osoba, koja će biti uključena u zamjenu
dijela duga u skladu s Informativnim memorandumom;

- Kao dan zamjene utvrđen je 31. srpnja 1996. godine na koji Republika
Hrvatska izdaje vlastite obveznice radi zamjene dijela duga po NFS.

Članak 3.

Republika Hrvatska izdaje obveznice za preuzeti dio duga hrvatskih dužnika
i krajnjih korisnika u ukupnom iznosu glavnice od 1.462.222.000 USD, a
sastoji se od 857.796.000 USD Obveznica serije A i 604.426.000 USD Obveznica
serije B.

Članak 4.

Republika Hrvatska izdaje obveznice za:

- 29,5% nedospjele glavnice po NFS, koju duguje sudjelujućim vjerovnicima
do dana zamjena (Obveznice serije A);

- 29,5% vrijednosti već dospjelih i neplaćenih glavnica i kamata po
NFS i ostatka duga do visine 19,7% po STDO, na način određen Informativnim
memorandumom, kao novog duga sudjelujućim vjerovnicima do dana zamjene
(Obveznice serije B).

Vlada Republike Hrvatske ovom Uredbom omogućava izdavanje obveznica
prema konačnom obračunu iznosa duga u posjedu sudjelujućih vjerovnika i
uvjetima za izdavanje obveznica u skladu s Informativnim memorandumom i
Obavijesti o ponudi.

Članak 5.

U svezi s izdavanjem obveznica iz članaka 3. i 4. ovog Zakona i provedbom
zamjene dijela duga odgovarajuće ugovore sklapa ministar financija u ime
Republike Hrvatske.

Članak 6.

Obveznice će biti kotirane na Luxembourškoj burzi, a Republika Hrvatska
moći će ih otkupiti po nominalnoj vrijednosti u cijelosti ili djelomično
sukladno uvjetima iz Informativnog memoranduma. Obveznice će biti raspoložive
za sve vrste zamjene duga, uključujući privatizaciju, prema zakonu koji
je na snazi u dano vrijeme.

Članak 7.

Ova Uredba stupa na snagu danom objave u "Narodnim novinama".

Klasa: 441-01/96-01/03
Urbroj: 5030105-96-1
Zagreb, 25. srpnja 1996.

Predsjednik
**mr. Zlatko Mateša,** v. r.

Uredba, NN 64/1996-1258